Жуау Айраш де Сантягу
Край мене всичко, виждам, се мени…

Превод от португалски: Симеон Хаджикосев, 1984

chitanka.info

Край мене всичко, виждам, се мени —

менят се неизменните неща,

менят се хората със възрастта

и стават сякаш други някой ден;

сърцето си единствен не мени

любимият ми, все тъй влюбен в мен.

Макар и с труд, откъсва се сърце

от дом и близки, щом го позоват,

откъсва се човек от роден кът,

разделя се дори с имот дарен;

но не променя своето сърце

любимият ми, все тъй влюбен в мен.

Видях как всяко нещо се мени:

менят се светове и времена,

човекът — във добро или в злина,

менят се ветровете всеки ден;

сърцето си единствен не мени

любимият ми, все тъй влюбен в мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.